Jehanne, par la grâce de Dieu, royne de France, aienz en l’absence de Monseigneur le gouvernement du duchié de Bourgoigne, faisons savoir à touz, que combien, que pour plusieurs maléfices perpetrez en la ville de Dijon, le mardi et mercredi apres Pasques charnelz nouvellement passées, comme d’avoir bouté le feu en l’église des Frères prescheurs, d’avoir mort et occis notre amé conseiller maistre Jehan Rosier, et fait plusieurs roberies, excès et déliz en la dicte ville, plusieurs exécucions et justices des malfaiteurs et coupables des diz maléfices dient esté faites par nos gens, tant en la dicte ville, comme dehors, notre entente n’est pas, ne voulons que les dictes exécucions et justices tournent à préjudice aus Maieur, eschevins et à la commune de la dicte ville de Dijon, ne à leur privileges, libertez et franchises. § Donné à Rouvre le XIIIe jour de may, l’an de grace mil CCC cinquante neuf. § Par la dicte royne, à la relation du conseil, P. CUIRET.